text: Falskmøntner var nybegynder
  04 februar 2014 kl. 10.58
  En mand i midten af 30-erne har tilstået at stå bag flere falske 200 kroner sedler, der de seneste dage har været i omløb i Ribe-området.
  I flere omgange har gerningsmanden betalt med falske 200-kronesedler i butikker i Ribe, men nu har politiet anholdt ham, og han har tilstået fremstillingen af de falske sedler, oplyser vicepolitikommissær Sønke Iwersen fra lokalpolitiet i Ribe til TV SYD.
  Til politiet har gerningsmanden oplyst, at han kun havde trykt nogle få, som han ville se, om forretninger overhovedet ville tage imod.
  Politiet forventer ikke, at der er flere falske sedler i omløb.
  Det er første gang politiet har oplevet falske 200-krone sedler i Danmark.
  